ছুটি কাটিয়ে অফিসে প্রবেশ করতে না করতেই যে সমস্ত কমন প্রশ্নবাণের সম্মুখীন হতে হয়, তার সব ক’টির উত্তর বহন করছে এই নোটিস। বহুকাল আগে বীরেন্দ্রকৃষ্ণ ভদ্র একটা হাস্যকৌতুক রেকর্ড করেছিলেন, যার সারমর্ম ছিল বিজয়া দশমীর পরে বাঙালির শুভেচ্ছাবাজির চোটে নাজেহাল অবস্থার বিবরণ। এই ‘কমিক’-টিতে বীরেন্দ্রকৃষ্ণ তীক্ষ্ণ গলায় মাঝে মাঝে বলে উঠতেন— ‘‘কোলাকুলি, না হোলাহুলি’’। সেদিন আর নেই। এই ধরনের ‘বর্বরোচিত’ শুভেচ্ছাজ্ঞাপন থেকে বাঙালি সরে এসেছে গ্লোবাল কালচারের দৌলতে। এখন সবই কেমন সাহেব সাহেব। প্রতিক্রিয়া প্রকাশও সংক্ষেপিত। শুধু বাঙালি কেন, জাতিধর্ম নির্বিশেষে এই সংক্ষেপিত কুশল জ্ঞাপনে অভ্যস্ত এই মুহূর্তে।